বুধবার দুপুরে ডুয়ার্সের মেটেলির ধুপঝোড়ার এক বেসরকারি রিসর্টে দম্পতির পরিচয় দিয়ে ঘর নেন ওমপ্রকাশ হরিজন নামে এক ব্যক্তি। তাঁদের বাড়ি আলিপুরদুয়ারের জয়গাতে বলে জানিয়েছিলেন তিনি। 
রাত সাড়ে সাতটা নাগাদ রিসর্টের কর্মীরা ঘরের দরজা বন্ধ দেখে বেল বাজান। কিন্তু, কিছুতেই দরজা খোলেননি ওই দম্পতি। খাবারের অর্ডার সহ বেশকিছু বিষয়ে ওমপ্রকাশের সঙ্গে কথা বলারও ছিল রিসর্টের কর্মীদের। শেষমেশ সন্দেহ হওয়ায় কোনওমতে জানলা ফাঁক করে কর্মীরা দেখতে পান ঘরের মধ্যে মেঝেতে দু’জনে পড়ে আছেন। 
এরপরই সন্দেহের বশে পুলিশে খবর দেয় রিসর্ট কর্তৃপক্ষ। ম্যাজিস্ট্রেটের উপস্থিতিতে রাত ন’টা নাগাদ দরজা ভাঙা হয় ঘরের। দেখা যায় রক্তে ভেসে যাচ্ছে বাথরুম এবং ঘর। খাটের পাশে মেঝেতে পড়ে রয়েছে ওমপ্রকাশের স্ত্রী বলে পরিচয় দেওয়া মহিলার দেহ। পাশেই পড়ে আছে ওমপ্রকাশের দেহ। ওমপ্রকাশের ডানহাতে ব্লেডের ক্ষতচিহ্নও মেলে। উদ্ধার করা হয়েছে রক্তে ভেজা একটি ব্লেডও। মহিলার মাথায় এবং শরীরে একাধিক স্থানে ক্ষতের চিহ্ন মিলেছে। মাথায় ভারী বস্তু দিয়ে আঘাত করা হয়েছে বলে প্রাথমিক তদন্তে মনে করছে পুলিশ। 
প্রাথমিক তদন্তে অনুমান, ওমপ্রকাশ তাঁর সঙ্গিনীকে খুন করে নিজে আত্মঘাতী হয়। কিন্তু, কী কারণে এই ঘটনা তা বিস্তারিত তদন্তের পরই বলা সম্ভব বলে জানিয়েছেন জেলা পুলিশ সুপার। 
রিসর্টের রেজিস্ট্রারে ওমপ্রকাশ তাঁর বাড়ির কোনও ঠিকানা লেখেনি। ঠিকানা না লিখেই কী ভাবে ঘরে ঢুকলেন ওমপ্রকাশ তা নিয়ে রিসর্ট কর্তৃপক্ষকে জেরাও করে পুলিশ। ওমপ্রকাশের সঙ্গে থাকা মহিলার আসল পরিচয় জানারও চেষ্টা চলছে। বুধবার দুপুরেই রিসর্টে এসে ওঠেন ওমপ্রকাশ এবং তাঁর সঙ্গিনী। বিকেলে রিসর্টের বাগানে দু’জনকে একসঙ্গে হাঁটতেও দেখেছেন কর্মীরা। সন্ধ্যার পর থেকেই দু’জনকে আর ঘরের বাইরে দেখা যায়নি। 
বাথরুমের মধ্যেই মহিলাকে খুন করা হয়েছে বলে মনে করছে পুলিশ। কারণ, গোটা বাথরুমের মেঝেতে চাপচাপ রক্তে ভরে আছে। এমনকী, কমোডের উপরও ছিটকে পড়েছে রক্ত। বাথরুম থেকে মহিলার দেহ টেনে এনে বেডরুমে খাটের পাশে মেঝেতে রাখা হয় বলে অনুমান করছে পুলিশ। ওমপ্রকাশ এবং তাঁর সঙ্গিনীর পোশাক ও শরীরে থাকা গয়না দেখে মনে করা হচ্ছে দু’জনেই যথেষ্ট অবস্থাসম্পন্ন ঘরের।